חדשות 2 - תיעוד: לא הוכנסו למיון - ותקפו
חדשות פלילים ומשפט פלילים תיעוד: לא הוכנסו למיון - ותקפו
שלושה בני משפחה עוכבו לחקירה לאחר שהתפרעו והיכו מאבטח בחדר המיון במרכז הרפואי לגליל בנהריה. בין השלושה למאבטח פרץ ויכוח שהתפתח לכדי קטטה, לאחר שהאחרון סירב להכניסם לחדר המיון. המאבטח נפצע קל וטופל בבית החולים
חדשות 2 | פורסם 20/04/17 13:59 אלימות בבית החולים: שלושה בני אדם עוכבו לחקירה בחשד שהיכו מאבטח המוצב בפתח חדר המיון במרכז הרפואי לגליל בנהריה. האירוע התרחש אתמול (רביעי) כשהמאבטח מנע את כניסתם של השלושה למתחם, מה שהוביל לתגרה האלימה.
השלושה הגיעו לבית החולים כדי לבקר את קרוב משפחתם, לאחר שדווחו כי נפצע בתאונת דרכים ופונה לחדר המיון במרכז הרפואי. בין השלושה למאבטח המוצב בכניסה לחדר המיון פרץ ויכוח שהפך במהרה לקטטה אלימה במיוחד.
למקום הוזעק צוות מחלקת הביטחון שהוציא את החשודים מחדר המיון והזעיק את משטרת נהריה. המאבטח שספג חבלות נפצע בצווארו וטופל במצב קל בחדר המיון.
"מדובר בתקיפה קשה וחמורה של מאבטח המוצב במקום על מנת לשמור על שלומם וביטחונם של המטופלים, הצוות המטפל והמבקרים", אמר ד"ר מסעד ברהום, מנהל המרכז הרפואי. "זוהי חציית קו אדום שלצערנו אנו חווים בשנים האחרונות במערכת הבריאות בישראל בפרט והן בחברה שלנו בכלל".
"אני בטוח כי המשטרה ומערכת המשפט ימצו את הדין עד תום עם התוקפים ללא פשרות", הוסיף ברהום. "רק ענישה מרתיעה תמנע את המקרים הבאים. אני מבקש לחזק את צוות מחלקת הביטחון ומבטיח אפס סבלנות כלפי כל ניסיון לפגוע בצוות עובדי המרכז הרפואי, המטופלים בכלל המחלקות או בבאי המרכז הרפואי".	תגיות:
אלימות מרכז רפואי לגליל קטטה תקיפה {title}